钦定古今图书集成/理学汇编/文学典/第241卷 > 《书李西涯乐府后》前人
## 钦定古今图书集成/理学汇编/文学典/第241卷 > 《书李西涯乐府后》前人

余向者于李宾之先生拟古乐府，病其太涉议论过
尔，剪抑以为十不得一。自今观之，奇旨创造，名语叠
出，纵未可被之管弦，自是天地间一种文字。若使字
字求谐于房中铙吹之调，取其字句断烂者而模仿
之，以为乐府。如是则岂非西子之颦，邯郸之步哉？余
作《艺苑卮言》时年未四十，方与于鳞辈是古非今，此
长彼短，未为定论。至於戏学《世说》，比拟形似，既不切
当，又伤儇薄。行世已久，不能复秘，姑随事改正，勿令
多误后人而已。